Helsinki Design School

Helsinki Design School oli Helsingissä vuosina 2012–2025 toiminut yritys, joka tarjosi koulutusta graafiseen suunnitteluun, valokuvaukseen, web-suunnitteluun, sisustussuunnitteluun, visuaaliseen markkinointiin, muotisuunnitteluun ja muotimarkkinointiin liittyen. Sen toiminta päättyi maksamattomiin palkkoihin ja muihin talousvaikeuksiin sekä niistä johtuneeseen opettaja- ja opiskelijakatoon syksyllä 2025. Yritys asetettiin konkurssiin marraskuussa.
Opiskelu.
Monimuoto-opiskeluna suoritettava koulutus koostui lähiopetuspäivistä sekä itsenäisestä opiskelusta. Opintojen kesto oli koulutuksesta riippuen 10–11 kuukautta. Kaikki opetus järjestettiin suomen kielellä. 
Helsinki Design Schoolin kurssit maksoivat tyypillisesti 3 000–4 000 euroa. Opiskelemaan saattoi hakea täysi-ikäinen henkilö ilman pääsykoetta.
Luennoitsijoina toimivat eri aikoina muun muassa muotoilija Elina Aalto, sisustussuunnittelija Kaisa Blomstedt, kuvataiteilijat Jasmin Anoschkin ja Alvar Gullichsen, elokuvaohjaaja ja muotivaikuttaja Emilia Hernesniemi, valokuvaaja Aapo Huhta, elokuvaohjaaja Ville Jankeri, säveltäjä Tuomas Kantelinen, sisustussuunnittelija Helena Karihtala, elokuvaaja Jarkko T. Laine, kuvittajat Laura Laine ja Sanna Mander, vaatesuunnittelija Daniel Palillo, valokuvaajat Benjam Pöntinen ja Marica Rosengård, elokuvatuottaja Rimbo Salomaa, Designmuseon johtaja Jukka Savolainen, taiteilija Kim Simonsson, vaatesuunnittelija Linda Sipilä, muotisuunnittelija Paola Suhonen, muotitoimittaja Sami Sykkö, valokuvaaja Akseli Valmunen sekä elokuvakäsikirjoittaja Lassi Vierikko.
Syrjintätapaus.
Syksyllä 2014 Helsinki Design School epäsi graafisen suunnittelun opiskelupaikan kuulovammaiselta opiskelijalta. Opiskelija jätti kokonaan kertomatta koululle erityistarpeistaan. Viittomakielen tulkin otettua yhteyttä kouluun alle viikkoa ennen opintojen alkua koulu ilmoitti, ettei sillä ole yksityisenä kouluna resursseja valmistautua syntymäkuuron opiskelijan erityistarpeisiin niin lyhyellä varoitusajalla. Julkisuudessa koulu ilmoitti vastustavansa syrjintää kaikissa muodoissaan. Lokakuussa 2015 Helsingin kihlakunnansyyttäjä päätti nostaa tapauksesta syytteen syrjinnästä, ja helmikuussa 2016 koulun edustaja tuomittiin käräjäoikeudessa sakkorangaistukseen.
Maksujen laiminlyönnit ja konkurssi.
Helsingin Sanomat uutisoi syksyllä 2025 Helsinki Design Schoolin vuosia jatkuneista palkanmaksuvaikeuksista. Koulu alkoi vuonna 2020 edellyttää opettajilta, joista valtaosa on itsenäisiä yrittäjiä, verokortin käyttöä, jolloin esimerkiksi viivästyskorkoa ei voi yrittäjän tavoin periä. Koulu kehottaa nyt opettajia hakemaan saataviaan viranomaisten palkkaturvajärjestelmän kautta.
Koulun opiskelijat tekivät reklamaation opetuksen huonosta laadusta, johon koulun toimitusjohtaja ja omistaja Jani Aromäki oli "Helsingin Sanomien" mukaan vastannut uhkailemalla heitä oikeustoimilla. Oppilaitoksia valvovalla Etelä-Suomen aluehallintovirastolla ei ole kouluun toimivaltaa, koska Helsinki Design Schoolilla ei ole ammatillisen koulutuksen järjestämislupaa. Opiskelijat ovat juridisesti kuluttajan asemassa. Moni opiskelija onkin vienyt asian kuluttajaviranomaisille, ja poliisi tutkii monia koulusta tehtyjä rikosilmoituksia alustavina rikosnimikkeinä petos, törkeä petos ja tekijänoikeusloukkaus. 
Helsinki Design School asetettiin konkurssiin marraskuussa 2025 sen omasta hakemuksesta, mutta myös muotisuunnittelija Paola Suhonen oli hakenut konkurssia samalla viikolla. Koulu oli velkaa muun muassa verohallinnolle yli 200 000 euroa, vuokranantajille yli 500 000 euroa Bulevardin, Uudenmaankadun ja Fabianinkadun toimitiloista, monelle luennoijalle yhteensä jopa 120 000 euroa sekä rahoituslaitoksille yli 300 000 euroa. Yritys oli velkaa myös kirjanpitäjälleen ja verkkosivujen ylläpitäjälle yhteensä yli 50 000 euroa. Myös tietokoneohjelmien lisenssimaksut olivat maksamatta. Jani Aromäki on vuosina 2015–2022 nostanut yrityksestä ansiotuloja noin 200 000 euroa vuodessa. Näitä palkkanostoja on perusteltu Aromäen koulun toimintaa varten ottamien henkilökohtaisten lainojen suurilla hoitokuluilla.